Document ID: /roh_data/filtered/fineweb-2-filterrobots_roh.jsonl.gz/29736

Anc adina èsi da far attenziun en l'entir chantun Grischun pervi da lavinas. L'institut da naiv e lavinas a Tavau annunzia in privel da lavinas grond stgalim 4, per la vart dal sid dal Rain anteriur en Surselva, sur il Plaun, Grischun central, Engiadina Bassa e Samignun. Per l'ulteriur territori dal Grischun vala in privel da lavinas considerabel, stgalim 3.
Cundrizs d'observaziun èn sa cumprovads a Mustér
La gievgia valeva sisum la Cadi il pli grond privel da lavinas, stgalim 5. Vers saira aveva lura l’Institut da naiv e lavinas a Tavau sbassà quel sin stgalim 4.
Per il stab da crisa ha il privel da lavinas muntà ils davos dis blera lavur dad observaziun, coordinaziun e communicaziun. Ch'il chantun ha investì ils ultims onns blers daners en cundrizs stabels per observar lavinas saja uss sa cumprovà en la regiun da Mustér e Val Tujetsch. Quels gidian numnadamain mintgamai per analisar la situaziun en cas da privel, ha ditg in represchentant da l'Uffizi da construcziun bassa envers RTR.
Privel d'inundaziuns è sa quietà
Suenter la blera plievgia dals davos dis ha er il privel d'inundaziuns fatg quitads – per l'ina pervi da la plievgia sezza e per l'autra pervi da la naiv che lieua. Entant è la situaziun dentant sa calmada in pau en Grischun. Sco il meteorolog da SRF Meteo Felix Blumer ha declerà il venderdi envers RTR, stoppian ins dentant tegnair en egl la situaziun:
Situaziun sin via e binaris
Naiv hai sin las vias en l'Engiadin'Ota tranter Malögia e Brail, da Vinadi a Samignun; en Surselva da Glion a Val S. Pieder, da Mustér a Tschamut u a Fuorns ed en il Scanvetg tranter St. Peter ed Arosa. Er naiv hai sur ils pass dal Bernina, Fuorn, Güglia e Malögia.
Impediments da traffic datti anc:
- Pass dal Lucmagn è serrà per motivs da segirezza
- tranter Sedrun ed Andermatt na curseschan nagins trens
Prognosa da l'aura
Il glindesdi avantmezdi èsi per part anc sulegliv. Il suentermezdi èsi surtratg e cunzunt en il nord dal Grischun plovi. Il cunfin da naiv è tar radund 1'300 meters. A Cuira datti damaun enturn 8 grads.
Mardi datti per part sulegl, per part èsi cuvert e magari plovi. En general èsi en il sid pli amiaivel ch'en il nord.